Susanne Clemensen (CD), 2001-05-22:
Jeg ved, at det kan lyde lidt specielt, når vi siger, at vi ønsker en mellemlang videregående uddannelse, der skal ligge et bestemt sted, nemlig i Tønder, men når vi mener det som medforslagsstillere til det her beslutningsforslag, hænger det sammen med, at for os er det klart, at en naturforvalteruddannelse ikke skal være placeret i en stor uddannelsesby.
Det er også derfor, at vi ikke umiddelbart kan acceptere undervisningsministerens bemærkninger om, at vi har Skovskolen i Hillerød, der udbyder en beslægtet uddannelse, og vi har Veterinær- og Landbohøjskolen, der også udbyder en beslægtet uddannelse i København.
Vi mener ikke, at man deraf kan udlede, at der ikke er behov for en ny naturforvalteruddannelse i Tønder.
Vi synes, at Tønder er et oplagt valg, hvis der skal oprettes en naturforvalteruddannelse.
Tønder og omegn blev jo hårdt ramt af lukningen af seminariet, og faktisk blev Tønder i forbindelse med den lukning stillet en erstatningsuddannelse i udsigt.
Det er ikke, fordi der skal være copyright på ideer til nye uddannelser, men ideen til denne her uddannelse er faktisk opstået dér, og det mener vi heller ikke at vi bør se bort fra.
Vi synes, det er vigtigt at se det her beslutningsforslag i lyset af den debat, vi havde her i Folketinget, om den regionale uddannelses- og forskningsindsats.
Det var i forbindelse med behandlingen af beslutningsforslag nr. B 80.
I den debat erklærede stort set alle ordførere sig enige i principperne om at sikre, at uddannelsesstederne ikke kun skal være placeret i de store byer.
B 80 handlede om den generelle planlægning og opfordrede regeringen til at udarbejde en handlingsplan.
Det her beslutningsforslag er et konkret bud på, hvordan vi kan oprette uddannelsesspladser i et område, der i dag er lidt tyndt besat.
Det er derfor interessant at se, hvorvidt de generelle bemærkninger om støtte til principperne om at sikre en regional spredning i uddannelsestilbudene, der som sagt kom fra alle ordførere, nu også kan føres videre med en støtte til det her beslutningsforslag.
Ved siden af de placeringsmæssige argumenter for at lave en ny uddannelse i Tønder, så mener jeg også, at der er en god række argumenter for, at naturforvalteruddannelsen som sådan skal oprettes.
Der er rundtomkring i stat, amter og kommuner mange opgaver med beskyttelse af vores natur, naturgenopretning, naturpleje samt udvikling af muligheder for en fornuftig udnyttelse af de naturarealer, vi har.
Disse forskellige opgaver kan samles i betegnelsen naturforvaltningen.
Med den højere og højere prioritet, som det her område har også for den nuværende regering, bliver det nødvendigt at se på, hvilken uddannelse de, der sidder og varetager de her opgaver, har.
En sammenhæng, der nogen gange kan gå fløjten, hvis der kun sidder eksperter og dækker hver deres område.
Naturforvalteruddannelsen skal være den generalistuddannelse på området, der i dag mangler.
Til slut vil jeg gerne opfordre ministeren til ikke at se det her beslutningsforslag som et udtryk for, at nu vil oppositionen bare fremsætte et forslag for at markere områdets betydning, og hvor vigtigt det er, at vi prøver at hjælpe Tønder, som altså er et tyndt besat uddannelsesmæssigt
område,
men at man rent faktisk er villig til at indgå i en dialog, såfremt der skulle komme en konkret ansøgning fra Tønder Kommune. Jeg forstår godt på baggrund af de meldinger, der er kommet fra ministeriet, at man ikke har indsendt en konkret ansøgning.